DIPESALEME 73 SSO61SO - Modimo o fela o le molemo ho - Bible Search
DIPESALEME 72 DIPESALEME 74
BUKA YA BORARO
Teboho ya motho ha a hlotse moleko wa ho latola Modimo.
1Modimo o fela o le molemo ho Iseraele, ho ba pelo tse hlwekileng. 2Haele nna, leoto la ka le batlile le kgoptjwa, mehato ya ka e batlile e thella; 3hobane ke ne ke honohela baikakasi, ha ke bona lehlohonolo la banyefodi. 4Hobane ha ba tsebe matshwenyeho ho isa lefung la bona, mmele wa bona o otleha hantle; 5ba dutse kantle ho mahlomola a batho, mme ha ba otlwe jwaloka ba bang. 6Ka baka leo, boikgohomoso bo ba ngomela jwaloka lepetu, sehloho se ba aparetse jwaloka kobo. 7Mafura a rotola mahlo a bona, mehopolo ya pelo tsa bona e a itlhahisa. 8Ke basomi, ke ba bolotsana, ba bolela ho tuba; ba bua ka puo tse phahameng. 9Ba phahamisetsa melomo ya bona mahodimong, mme maleme a bona a lelera lefatsheng.
10Ke ka baka leo setjhaba se retelehetseng ka nqa ho bona; se rata ho inwesa metsing a mangata, 11se re: Na Modimo o ka tseba jwang? Mookamedi ya phahameng a ka ba le tsebo jwang? 12Ba tadimeng ba babe bao! Ba iketla kamehla, ba totisa matlotlo a bona. 13Ke feela ha ke hlwekisitse pelo ya ka, leha ke hlatswitse matsoho a ka bosweung; 14ke otlwa ka matsatsi wohle, ke lauwa kameso yohle. 15Hola nka re: Ke tla bua jwalo, moo e ka be e le ho eka moloko wa bana ba hao.
16Yaba ke a nahana hore ke utlwisise taba tseo, mme ka fihlela hoba ke mosebetsi o thata, 17ho fihlela ha ke kena sehalalelong sa Modimo, ya eba moo ke elang bofello ba batho bao hloko. 18Ka re: O mpa o ba beile nqalong tse thellang, wa ba diha, mme ba senyehile. 19Ba fedile jwang hanghang! Ba timela, ba senyeha, ba wa ba tshohile hampe. 20Ha eba jwaloka toro phaphamong, wa ba tsosa jwalo, Morena; o entse seriti sa bona ntho feela e nyedisehang.
21Enereha pelo ya ka e ntse e tlokoma, ke utlwa tsenene e hlaba lethekeng la ka, 22ke ne ke le letlaopa le sa tsebeng letho, ke ne ke le jwaloka phoofolo pela hao. 23Empa jwale ke ntse ke o kgomarela, o ntataisa ka letsoho la ka le letona. 24O tla ntsamaisa ka keletso ya hao, mme qetellong o ntholle kganyeng ya hao. 25Ke na le mang mahodimong haese wena? Kantle ho wena ha ke kgahliswe ke letho lefatsheng. 26Nama ya ka le pelo ya ka di ntse di fela; lefika la pelo ya ka le kabelo ya ka ke Modimo, ka ho sa yeng kae! 27Hobane ba o kwenehelang ba tla fela. O timetsa bohle ba yang ho itshilafaletsa hole le wena. 28Empa haele nna, ho ba haufi le Modimo, ke molemo ho nna; ke beile setshabelo sa ka ho Morena Jehova, ke tle ke tsebe ho bolela mesebetsi ya hao kaofela.